În dimineața zilei luni, 13 mai, polițiștii din cadrul Serviciului Rutier Neamț, împreună cu specialiștii R.A.R. Neamț, au desfășurat o operațiune de supraveghere și control trafic în orașul Roznov.
În timpul acțiunii, în jurul orei 09:10, a fost oprit pentru verificări un autoturism condus de un bărbat în vârstă de 45 de ani, domiciliat în Roznov.
„În urma verificărilor efectuate de polițiști, împreună cu reprezentanții R.A.R. Neamț, s-a stabilit că autoturismul în cauză prezenta multiple defecțiuni, fapt pentru care a fost sancționat conform OUG 195/2002, iar ca măsură complementară, certificatul de inmatriculare a fost reținut”, potrivit IPJ Neamț.
Reacția șoferului sancționat a fost cel puțin ciudată. Nemulțumit de măsurile luate, șoferul a adresat injurii și cuvinte jignitoare, distrugând mai multe componente ale propriului autoturism. Întregul incident a fost transmis live pe Facebook de către proprietarul autoturismului.
Polițiștii au intervenit prompt, aplicând o sancțiune contravențională conducătorului auto conform prevederilor Legii nr. 61/1991, pentru adresarea de cuvinte jignitoare, în valoare de 3310 lei.
După câteva ore, șoferul s-a calmat și a postat un nou video pe Facebook în care arată că achita amenda primită.
Denisa POPA
Captură Foto de la transmie Facebook